ف المدرسة، كانت تقريبا نفس اللعب، مع اختلاف ف الترتيب، يعني قدام حوش المدرسة الصبح قبل ما الباب ما يفتح، كانت الحجلة وتلاقي ف شنطة كل واحد فينا طوبة او زلطة مميزة للعب، انا كان معايا علبة كريم نيفيا لونها ازرق (مش بتاعتشي بتاعة مامتى) وكانت اللعبة دي كلها نصب ف نصب، اقول هجرب الاول ولو الزلطة جات ف المكان الصح أرجع ف كلامي، اللعبة التانية كانت الكرة برده، وكان بيبقي في ماتشات ف الفسحة عظيمة، بعض المدرسين كان بينزل يلعب معانا، في ابتدائي كمان كان في لعبة العقلة ف الحوش بتاع المدرسة، وهي عبارة عن التلات عواميد بتوع الجون ف ملعب الكرة، وبما انى كنت اقل من 150 سنتيمتر، كانت صحبتي حنان بتتطوع انها تحدفني ع العقلة و هاتك يا شقلبة، و افضل متعلقة بالخمس دقايق قبل هوب ما ايدي تفلت، اصل كان عندي امل انى اطول شوية.